กฎ 4 ข้อ การลงทุนแบบ ปีเตอร์ ลินช์ ผู้จัดการกองทุนในตำนาน
แนวทางอะไรที่ ปีเตอร์ ลินช์ นำมาใช้บริหารกองทุน จนประสบความสำเร็จมากขนาดนั้น ? ลงทุนแมนจะสรุปให้ฟัง
22 ธ.ค. 2565

กฎ 4 ข้อ การลงทุนแบบ ปีเตอร์ ลินช์ ผู้จัดการกองทุนในตำนาน /โดย ลงทุนแมน
หากให้นึกถึงผู้จัดการกองทุนระดับตำนานว่ามีใครบ้าง เชื่อว่าน่าจะมีชื่อของ ปีเตอร์ ลินช์ รวมอยู่ด้วย
โดยในช่วงปี 1977 ถึงปี 1990 หรือภายในระยะเวลา 13 ปี ที่ ปีเตอร์ ลินช์ บริหารกองทุน Fidelity Investment’s Magellan นั้น เขาสามารถสร้างผลตอบแทนเฉลี่ยแบบทบต้นได้สูงถึง 29.2% ต่อปี
แล้วแนวทางอะไรที่ ปีเตอร์ ลินช์ นำมาใช้บริหารกองทุน จนประสบความสำเร็จมากขนาดนั้น ?
ลงทุนแมนจะสรุปให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝ 
1. ลงทุนในสิ่งที่เราเข้าใจ
เราควรจะลงทุนในสิ่งที่ตนเองเข้าใจ หรือรู้จักเป็นอย่างดี 
ยกตัวอย่างเช่น ถ้านักลงทุนคนนั้นเป็นหมอ ก็อาจจะมีความเข้าใจในอุตสาหกรรมโรงพยาบาล หรืออุตสาหกรรมยา
ทำให้สามารถลงทุนในบริษัทโรงพยาบาล หรือบริษัทยา ได้ดีกว่าอุตสาหกรรมอื่น ๆ
ซึ่งวิธีที่จะทดสอบว่าเราเข้าใจดีหรือไม่ก็คือ เราสามารถอธิบายเกี่ยวกับธุรกิจนั้น ให้กับคนที่ไม่เข้าใจในธุรกิจ หรือเด็กให้สามารถเข้าใจได้ง่าย 
 
2. ตัดสินใจซื้อหุ้น ให้เหมือนกับเวลาที่เราซื้อสินค้าหรือบริการ
 
ปีเตอร์ ลินช์ แปลกใจว่า นักลงทุนหลายคนมักซื้อตั๋วโดยสารเครื่องบิน
โดยอาจใช้เวลาไปกับการเปรียบเทียบราคาเพื่อหาตั๋วเครื่องบินที่ราคาถูก หรือดูความน่าเชื่อถือของสายการบิน 
แต่อาจใช้เวลาน้อยกว่านั้น ในการตัดสินใจซื้อหุ้นสายการบิน
โดยตัวเขาก็มีคำแนะนำว่าเราควรจะศึกษารายละเอียดเกี่ยวกับหุ้น ให้เหมือนกับเวลาที่เราซื้อสินค้าหรือบริการเช่นกัน
ซึ่งก่อนที่จะลงทุนหุ้นสักตัว นอกจากเรื่องปัจจัยคุณภาพแล้ว ก็ควรศึกษาตัวเลขทางการเงินอื่น ๆ ด้วย เช่น
- อัตราส่วนหนี้สินต่อทุน (Debt to Equity Ratio) ไม่ควรสูงเกินไป
เพราะหากอัตราส่วนหนี้สินต่อทุนสูง อาจหมายถึงบริษัทนั้นมีภาระหนี้ ที่ต้องจ่ายเงินต้นและดอกเบี้ยมาก ซึ่งอาจนำไปสู่การล้มละลายของบริษัทในอนาคตได้
- อัตราส่วนค่า PEG Ratio ซึ่งเป็นอัตราส่วนระหว่าง P/E หรือมูลค่าบริษัทเมื่อเทียบกับกำไร หารด้วยอัตราการเติบโตของกำไรสุทธิในอนาคต เพื่อมาประเมินความถูกหรือแพงของราคาหุ้น
ซึ่งค่าที่ได้น้อยกว่า 1 เท่า อาจหมายถึงหุ้นมีราคาถูก 
หากมากกว่า 1 เท่า ก็อาจหมายถึงหุ้นมีราคาแพง
- สินค้าและบริการของบริษัทที่ได้รับความนิยม มีสัดส่วนต่อรายได้มากแค่ไหน
บางบริษัทขายสินค้าและบริการที่กำลังอยู่ในกระแส ทำให้นักลงทุนเกิดความตื่นเต้น
แต่ปีเตอร์ ลินช์ เสริมไว้ว่า นักลงทุนควรดูว่า สินค้าหรือบริการนั้น มีสัดส่วนต่อรายได้ มีนัยสำคัญต่อบริษัทมากน้อยแค่ไหน
เพราะมันอาจจะไม่มีประโยชน์อะไร ถ้าสินค้าและบริการที่ดีเยี่ยมของบริษัทกลับมีสัดส่วนเพียงเล็กน้อย เมื่อเทียบกับรายได้ทั้งหมด ซึ่งสุดท้ายแล้ว แทบจะไม่ส่งผลกระทบต่อกำไรของบริษัท
3. กระจายความเสี่ยงอย่างเหมาะสม
แม้การกระจายความเสี่ยง (Diversification) จะเป็นกลยุทธ์เพื่อไม่ให้นักลงทุนขาดทุนอย่างหนัก จากการลงทุนในหุ้นตัวใดตัวหนึ่งมากเกินไป
แต่ในมุมมองของปีเตอร์ ลินช์ มองว่า นักลงทุนควรมีการกระจายความเสี่ยงไม่มากเกินไปด้วย
เพราะมันน่าจะดีกว่า หากเราโฟกัสการลงทุนในหุ้นของบริษัทที่ดีเพียงไม่กี่ตัว แทนที่จะไปลงทุนในบริษัทหลายตัวที่ธรรมดา เพียงเพื่อต้องการกระจายความเสี่ยง
และการที่ต้องติดตามความเคลื่อนไหวของบริษัทมากเกินไป ก็อาจทำให้เหนื่อยเกินไป และเกิดความสับสนได้
ซึ่งอาจนำไปสู่ “Diworsification” หรือความเสี่ยงของการกระจายความเสี่ยง ทำให้ผลตอบแทนโดยรวมของการลงทุนลดลงนั่นเอง
 
4. อดทนอยู่กับหุ้นให้นาน
ราคาหุ้นมักจะมีการเคลื่อนไหวผันผวนในระยะสั้น ซึ่งนั่นถือเป็นเรื่องธรรมดาของการลงทุน
โดยปีเตอร์ ลินช์ มองว่า นักลงทุนควรที่จะอดทนต่อความผันผวนของตลาดในระยะสั้นให้ได้
หากยังเชื่อว่าธุรกิจนั้นจะคงอยู่ ไม่ล้มหายตายจาก และยังคงสามารถเติบโตไปได้ในระยะยาว 
เพราะสุดท้ายแล้ว ราคาหุ้นจะวิ่งเข้าหามูลค่าที่ควรจะเป็น
ซึ่งสิ่งสำคัญที่จะทำให้นักลงทุนอดทนอยู่กับหุ้นให้นานได้นั่นก็คือ นักลงทุนต้องมีความเข้าใจในธุรกิจนั่นเอง
 
และนี่คือ 4 กฎทองคำที่ ปีเตอร์ ลินช์ นำมาใช้บริหารกองทุน จนทำให้เขากลายมาเป็นตำนานระดับโลก 
ซึ่งก็น่าจะเป็นประโยชน์กับหลายคน ให้สามารถนำไปประยุกต์ใช้กับการลงทุนของเราได้อีกด้วย..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-